ΓΡΑΠΤΗ ΕΡΩΤΗΣΗ E-2366/97 υποβολή: Jan Mulder (ELDR) προς την Επιτροπή (10 Iουλίου 1997)

Θέμα: Διαχείριση των δασικών πόρων στην Κεντρική και Ανατολική Ευρώπη

Σύμφωνα με ειδήσεις στον ολλανδικό Τύπο το σημερινό κύμα ιδιωτικοποίησης των δασών στην Κεντρική και Ανατολική Ευρώπη συνοδεύεται από ιδιαίτερα αρνητικά αποτελέσματα για το περιβάλλον. Π.χ., λέγεται ότι η ιδιωτικοποίηση των δασών στην Ουγγαρία προκάλεσε την αποψίλωση μεγάλων εκτάσεων. Οι νέοι ιδιοκτήτες προβαίνουν όσο το δυνατόν συντομότερα στην πώληση της ξυλείας και δεν είναι υποχρεωμένοι να φροντίσουν για την αναφύτευση. Στη Ρουμανία επίσης αναμένεται η ίδια εξέλιξη με όλες τις γνωστές συνέπειες για το περιβάλλον.

1. Μπορεί η Επιτροπή να επιβεβαιώσει αυτές τις ειδήσεις του Τύπου;

2. Συμμετέχει άραγε η Επιτροπή, είτε μέσω του προγράμματος Phare είτε με άλλον τρόπο, στη βιώσιμη εκμετάλλευση των δασών της Κεντρικής και Ανατολικής Ευρώπης, και πιό συγκεκριμένα στις δύο προαναφερθείσες χώρες;

3. Εάν αληθεύουν οι προαναφερθείσες ειδήσεις, είναι τότε διατεθειμένη η Επιτροπή να λάβει τα απαραίτητα μέτρα προκειμένου να διασφαλισθεί η βιώσιμη εκμετάλλευση των δασών στις χώρες της Κεντρικής και Ανατολικής Ευρώπης;

4. Μπορεί η Επιτροπή να ανακοινώσει ποιά συγκεκριμένα μέτρα προτίθεται να λάβει;

Απάντηση του κ. Van den Broek εξ ονόματος της Επιτροπής (9 Σεπτεμβρίου 1997)

1. Η Επιτροπή δεν είναι σε θέση να επιβεβαιώσει τα δημοσιεύματα του τύπου, σύμφωνα με τα οποία οι ιδιωτικοποιήσεις στην Ουγγαρία και τη Ρουμανία έχουν ως συνέπεια την αποψίλωση των δασών.

2. Η Επιτροπή στήριξε ένα σημαντικό έργο στην Πολωνία με αντικείμενο τη βιοποικιλότητα των δασών.

Μόλις εγκαινιάστηκε ένα έργο για την παροχή γενικής συνδρομής στον τομέα της διαχείρισης δασών, καθώς και ένα έργο με αντικείμενο τους εθνικούς και φυσικούς δρυμούς.

Στην Ουγγαρία, παρασχέθηκε με το πρόγραμμα PHARE για τη γεωργία ενίσχυση για τη μελέτη της κατάστασης του δασικού τομέα. Έργα στον δασικό τομέα υποστηρίζονται απευθείας από την κυβέρνηση της Ουγγαρίας, η οποία ενέκρινε το «Εθνικό Πρόγραμμα Αναδάσωσης» (απόφαση 3224/91), με τον φιλόδοξο στόχο της αναδάσωσης 150.000 εκταρίων μέχρι το έτος 2000. Η ουγγρική κυβέρνηση υποστήριξε την αναδάσωση με τη χορήγηση ποσού 1 δισ. φιορινίων το 1996 και 1,3 δισ. φιορινίων το 1997. Το ουγγρικό υπουργείο Γεωργίας ζήτησε τη συνδρομή του προγράμματος PHARE για το ανωτέρω πρόγραμμα αναδάσωσης.

3. Η Επιτροπή είναι έτοιμη να ενισχύσει προγράμματα αειφόρου δασοκομίας. Ωστόσο, η Κοινότητα δεν είναι νομικώς αρμόδια να παρέμβει στη δασική διαχείριση τρίτων χωρών, συμπεριλαμβανομένων των χωρών της Κεντρικής και Ανατολικής Ευρώπης.

Σε διεθνές επίπεδο, υπάρχει αρκετή συνεργασία μεταξύ της Κοινότητας και των ΧΚΑΕ σε θέματα δασοκομίας, ιδίως δε στο πλαίσιο της επιτροπής για την αειφόρο ανάπτυξη και της διακυβερνητικής ομάδας για τα δάση. Οι εν λόγω χώρες συντάσσονται επισήμως με τις δηλώσεις και τις θέσεις της Κοινότητας, έχουν δε υπογράψει τα ψηφίσματα της Διάσκεψης του Ελσίνκι για τα δάση και συμμετέχουν στη διαδικασία παρακολούθησης των αποτελεσμάτων της.

4. Είναι δυνατόν να αναληφθεί συγκεκριμένη δράση μελλοντικά, όταν ζητηθεί από τις ενδιαφερόμενες κυβερνήσεις και αναλόγως της στρατηγικής τους για την προσέγγιση στον περιβαλλοντικό τομέα.